स्वास्थ्य एवं परिवार कल्याण मंत्रालय
डॉ. हर्षवर्धन ने एम्स बठिंडा में रेडियो डायग्नोसिस सुविधाओं का डिजिटल तौर पर उद्घाटन किया
पूरी सरकार और पूरा देश मिलकर कोरोना से प्रभावी तरीके से लड़ेंगे
केन्द्रीय स्वास्थ्य एवं परिवार कल्याण मंत्री डॉ. हर्षवर्धन ने एम्स बठिंडा में रेडियो डायग्नोसिस सुविधाओं  का डिजिटल रूप से उद्घाटन किया और एम्स के एमबीबीएस विद्यार्थियों के लिए छात्रावास का लोकार्पण भी किया।
बठिंडा स्थित एम्स स्वास्थ्य क्षेत्र में एक शीर्ष संस्थान है जिसे प्रधानमंत्री स्वास्थ्य सुरक्षा योजना के तहत स्थापित किया जा रहा है इसमें इमरजेंसी/ ट्रॉमा बेड/आयुष बेड और आईसीयू स्पेशलिटी तथा सुपर स्पेशिलिटी बेड भी हैं। यहां कुल 750 बेड की क्षमता है इस समय अस्पताल में दंत चिकित्सा, त्वचा रोग, ईएनटी, सामान्य मेडिसिन, मोटापे, स्त्री रोग, अस्थि रोग, शिशु सर्जरी, मनो चिकित्सा, सर्जिकल ओंकोलॉजी, टेलिमेडिसन और यूरोलॉजी विभाग कार्यरत हैं।
डॉ. हर्षवर्धन ने सुपर स्पेशलिटी ब्लॉक का उद्घाटन करते हुए पंजाब की जनता को बधाई दी। उन्होंने कहा ‘इस एम्स का शिलान्यास 2016 में प्रधानमंत्री नरेन्द्र मोदी जी ने किया था और इसमें काफी तेजी से प्रगति की है। यह काफी खुशी का विषय है कि पंजाब के लोगों के लिए यहां अत्याधुनिक सुविधा और अन्य उपकरण उपलब्ध होंगे। स्वास्थ्य मंत्री ने चिकित्सा छात्रों को भी बधाई दी जिन्हें यहां के एम्स में हॉस्टल की सुविधा मिल रही है। डॉ. हर्षवर्धन ने कहा 'चिकित्सा संस्थान के विकास से देश में गुणवत्तापूर्ण तृतीयक स्तर के स्वास्थ्य देखभाल में क्षेत्रीय असंतुलन को दूर किया जा सकता है।
डॉ. हर्षवर्धन ने पंजाब में पीएमएसएसवाई पर संतोष व्यक्त करते हुए कहा कि बंठिडा में नए एम्स की स्थापना से न केवल स्वास्थ्य शिक्षा और प्रशिक्षण के क्षेत्र में बदलाव आएगा बल्कि ये इस क्षेत्र में स्वास्थ्य पेशेवरों की कमी को भी दूर करेगा। यहां नए एम्स की स्थापना से दो मकसद पूरे होंगे जिसमें यहां की जनता को सुपर स्पेशलिटी स्वास्थ्य सेवा मिलेगी और क्षेत्र के लोगों को चिकित्सकों एवं अन्य स्वास्थ्यकर्ताओं की उपलब्धता भी होगी।
स्वास्थ्य मंत्री ने स्वतंत्रता दिवस 2003 के मौके पर स्व. प्रधानमंत्री अटल बिहारी वाजपेयी के उस भाषण का भी स्मरण किया जिसमें उन्होंने प्रधानमंत्री स्वास्थ्य सुरक्षा योजना के तहत देश में छह नए एम्स अस्पतालों की स्थापना की बात कही थी। डॉ. हर्षवर्धन ने कहा ‘प्रधानमंत्री नरेन्द्र मोदी जी के निर्देशन में अटल जी के सपने को साकार किया जा रहा है और आज देश में एम्स अस्पतालों की संख्या बढ़कर 6 से 22 हो गई है और अन्य 75 मौजूदा स्वास्थ्य संस्थानों का उन्नयन किया जा रहा है ताकि लोगों को स्वास्थ्य क्षेत्र में गुणवत्तापूर्ण सुविधाएं मिल सकें।
कोविड-19 के खिलाफ भारत की लड़ाई का जिक्र करते हुए डॉ. हर्षवर्धन ने कहा ‘पिछले दस महीनों से भारत लगातार इस संक्रामक रोग से लड़ रहा है और कोविड बीमारी के मानक सकारात्मक नतीजे दिखा रहे हैं। देश में कोरोना के मरीजों के लगातार ठीक होने और सक्रिय मामलों में गिरावट आने से कोविड पर नियंत्रण पाने की नीति सफल हुई है। हमनें कोरोना की जांच की अपनी क्षमता को सफलतापूर्वक बढ़ाया है और जहां पहले एक दिन में मात्र कुछ हजार टेस्ट होते थे वहीं अब इनकी संख्या बढ़कर एक दिन में 10 लाख से अधिक हो गई है। कोरोना की इस लड़ाई में हमारे जिन कोरोना योद्धाओं ने दिनरात मेहनत करते हुए अपनी जान की बाजी लगा दी हम उनकें प्रति संवेदना व्यक्त करते हैं क्योंकि ऐसे ही लोगों ने अपने जीवन की कुर्बानी देकर दूसरों की जान बचाई।
डॉ. हर्षवर्धन ने सभी लोगों को प्राथमिक स्वास्थ्य सेवाएं उपलब्ध कराने की सरकार की प्रतिबद्धता को दोहराते हुए कहा ‘वहनीय और गुणवत्तापूर्ण स्वास्थ्य सेवाएं उपलब्ध कराना सरकार की एक प्राथमिकता है और आयुष्मान भारत योजना तथा अन्य ऐसी स्कीमों के सफलतापूर्वक क्रियान्वयन से वर्ष 2022 तक नए भारत का सपना साकार किया जा सकेगा।
इस मौके पर बंठिडा से लोकसभा सांसद श्रीमती हरसिमरत कौर बादल, श्री ओमप्रकाश सोनी, मंत्री स्वास्थ्य शिक्षा एवं शोध, पंजाब, श्री श्वेत मलिक, राज्य सभा सदस्य, श्री सुखवीर सिंह बादल लोकसभा सदस्य, श्री गुरजीत सिंह औजला लोकसभा सदस्य तथा अन्य विशिष्ट व्यक्तियों ने इस कार्यक्रम में वर्चुअल रूप से हिस्सा लिया।